Document ID: 32006D0475

ΑΠΌΦΑΣΗ 2006/475/ΚΕΠΠΑ ΤΟΥ ΣΥΜΒΟΥΛΊΟΥ
της 12ης Ιουνίου 2006
για τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας της Γκαμπόν σχετικά με το καθεστώς των δυνάμεων που βρίσκονται υπό την ηγεσία της Ευρωπαϊκής Ένωσης στη Δημοκρατία της Γκαμπόν
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο 24,
τη σύσταση της Προεδρίας,
Εκτιμώντας τα ακόλουθα:
(1)
Στις 25 Απριλίου 2006, το Συμβούλιο Ασφαλείας των Ηνωμένων Εθνών εξέδωσε την απόφαση 1671 (2006), με την οποία επιτρέπεται στην Ευρωπαϊκή Ένωση να αναπτύξει προσωρινά δυνάμεις («EUFOR ΛΔ Κονγκό») προς στήριξη της αποστολής του Οργανισμού των Ηνωμένων Εθνών στη Λαϊκή Δημοκρατία του Κονγκό (MONUC) κατά τη διάρκεια της εκλογικής περιόδου της χώρας αυτής. Το Συμβούλιο Ασφαλείας των Ηνωμένων Εθνών ζήτησε επίσης από όλα τα κράτη μέλη των Ηνωμένων Εθνών, ιδίως εκείνα που γειτνιάζουν με τη Λαϊκή Δημοκρατία του Κονγκό, να παράσχουν κάθε αναγκαία στήριξη προκειμένου να διευκολύνουν την άμεση ανάπτυξη της EUFOR ΛΔ Κονγκό, και ειδικότερα να εξασφαλίσουν την ελεύθερη, απρόσκοπτη και ταχεία μετακίνηση του προσωπικού της στη Λαϊκή Δημοκρατία του Κονγκό, καθώς και του εξοπλισμού, των προμηθειών, του ανεφοδιασμού και άλλων αγαθών, συμπεριλαμβανομένων των οχημάτων και των εξαρτημάτων τους, που προορίζονται για την αποκλειστική και επίσημη χρήση της εν λόγω επιχείρησης.
(2)
Στις 27 Απριλίου 2006, το Συμβούλιο υιοθέτησε την κοινή δράση 2006/319/ΚΕΠΠΑ για τη στρατιωτική επιχείρηση της Ευρωπαϊκής Ένωσης προς στήριξη της αποστολής του Οργανισμού των Ηνωμένων Εθνών στη Λαϊκή Δημοκρατία του Κονγκό (MONUC) κατά τη διάρκεια της εκλογικής διαδικασίας (1) (επιχείρηση EUFOR ΛΔ Κονγκό).
(3)
Κατόπιν αιτήματος του Γενικού Γραμματέα/Ύπατου Εκπροσώπου (ΓΓ/ΥΕ) της 27ης Απριλίου 2006, η κυβέρνηση της Δημοκρατίας της Γκαμπόν, με επιστολή που απέστειλε στις 18 Μαΐου 2006, δήλωσε ότι εγκρίνει τη στάθμευση των δυνάμεων που τελούν υπό την ηγεσία της Ευρωπαϊκής Ένωσης στη Δημοκρατία της Γκαμπόν για τους σκοπούς της επιχείρησης.
(4)
Η Προεδρία, μετά από εξουσιοδότηση που έλαβε από το Συμβούλιο στις 23 Μαΐου 2005, σύμφωνα με το άρθρο 24 της συνθήκης για την Ευρωπαϊκή Ένωση, επικουρούμενη από τον ΓΓ/ΥΕ, διαπραγματεύθηκε συμφωνία μεταξύ της Ευρωπαϊκής Ένωσης και της Δημοκρατίας της Γκαμπόν σχετικά με το καθεστώς των δυνάμεων που τελούν υπό την ηγεσία της Ευρωπαϊκής Ένωσης στη Δημοκρατία της Γκαμπόν.
(5)
Η συμφωνία θα πρέπει να εγκριθεί,
ΑΠΟΦΑΣΙΖΕΙ:
Άρθρο 1
Η συμφωνία μεταξύ της Ευρωπαϊκής Ένωσης και της Δημοκρατίας της Γκαμπόν σχετικά με το καθεστώς των δυνάμεων που τελούν υπό την ηγεσία της Ευρωπαϊκής Ένωσης στη Δημοκρατία της Γκαμπόν εγκρίνεται εξ ονόματος της Ευρωπαϊκής Ένωσης.
Το κείμενο της συμφωνίας επισυνάπτεται στην παρούσα απόφαση.
Άρθρο 2
Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία, δεσμεύοντας την Ευρωπαϊκή Ένωση.
Άρθρο 3
Η παρούσα απόφαση παράγει αποτελέσματα από την ημέρα της έκδοσής της.
Άρθρο 4
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Λουξεμβούργο, 12 Ιουνίου 2006.

Labels: 18
15
5